Mette Thiesen (DF), 2025-12-16:
Tak til alle de danskere, der har stillet det her borgerforslag, og tak til mine ordførerkollegaer herinde for debatten i dag.
Vi står og skal diskutere et forslag, som jeg godt kan forstå at der er rigtig mange der sidder og tænker hvad egentlig går ud på, og det er også svært.
Hvem gav mandat til hvad hvornår, hvad implicerer det nye forslag kontra det gamle, osv. osv.?
Det, vi bare kan konstatere fra Dansk Folkepartis side, er, at vi ikke på nogen som helst tænkelig måde er betrygget i, at det her ikke betyder masseovervågning af danskerne.
Det, vi ser, er en retorik om, for næsten at citere fuldstændig ordret, at vi skal forhindre det for enhver pris, altså kriminalitet.
Jeg er bare nødt til at sige, at man ikke kan forhindre noget som helst for enhver pris, medmindre man bor i Nordkorea eller låser alle mennesker inde permanent.
Så kan det godt være, at man kan gøre det, men er det så sådan et samfund, vi ønsker?
Det gør vi ikke i Dansk Folkeparti.
Det er for os at se noget fuldstændig andet, at man eksempelvis har et kamera sat op på en S-togsstation, sådan at man kan opklare de forbrydelser, der sker, hvis der er nogen, mig eksempelvis eller andre, der skal hjem om aftenen og eksempelvis bliver overfaldet, , og det er også blevet sagt fra talerstolen her tidligere.
Det er én form for overvågning.
Det synes jeg er en god idé, og det synes vi er en god idé.
Men så er der en anden form for overvågning, og jeg skal være fuldstændig ærlig at sige, at dét løber mig koldt ned ad ryggen, og det er præcis det, som det her forslag er udtryk for.
Det er, at for at fange de kriminelle overvåger vi alle, ikke fordi vi har nogen mistanke, ikke fordi vi har en begrundet mistanke, og ikke fordi vi har en dommerkendelse eller noget, men vi skanner alt for at være hundrede procent sikre på, at der ikke skulle være noget.
Og det er ikke bare det kendte indhold.
Nej nej, det er alt indhold.
Det, der ligger nu, er så heller ikke bare billeder, hvis man eksempelvis vil sende billeder af sine børn eller andet.
Det er ikke bare billeder.
Det er ikke bare kendt indhold.
Det er faktisk det hele, og det synes jeg må, forhåbentlig, rodfæste sig i alle som en kæmpestor rød lampe.
Vi må ikke ende med at have et samfund, hvor man legitimerer en eller anden form for trojansk hest på vores alle sammens telefoner, som bare åbner op for, at man kan overvåge alt, hvad der bliver skrevet.
For der er noget, der hedder brevhemmelighed, og der er noget, der hedder privatliv, og det er sindssygt vigtigt, at vi værner om det.
Det her er jo blevet taget i små bidder lige så stille hen ad vejen, og så har man legitimeret noget, som egentlig ikke var legitimt før.
Man har åbnet op for, at nogle af de her techgiganter kunne gøre noget, og at nogle andre ikke kunne gøre det, og så har man lidt hen ad vejen tænkt, at det nok går det hele, fordi vi jo har prøvet det før midlertidigt.
Jeg synes, det er hamrende uhyggeligt for at være fuldstændig ærlig.
Det, jeg også synes er uhyggeligt, er, at jeg synes, den her debat har været præget af det, som vi også så i forbindelse med folkeafstemningen om retsforbeholdet i 2015, nemlig den her debat om, at hvis man ikke støtter regeringens forslag, og at hvis man ikke støtter de etablerede partiers forslag, går man ind for, at pædofile skal have frit spil.
Det er en exceptionel fordummelse af den her debat, for der er ingen i det her Folketing, ikke mig bekendt i hvert fald, som synes, at pædofili skal have frit spil.
Men vi har også nogle grundlæggende rettigheder i forhold til at kunne sende beskeder til hinanden, uden at der skal sidde AI eller nogle mennesker og læse dem igennem.
Jeg synes egentlig, at eksemplet med det her med brevene var rigtig, rigtig godt og meget konkret.
Altså, man sætter ikke noget ind midt imellem i forhold til dem, der befordrer brevene, men til gengæld læser man brevet, inden man putter det postkassen.
Jeg tror, at det billede får det til forhåbentlig at løbe koldt ned ad ryggen på langt de fleste, for vi skal ikke ende i et samfund, hvor man for at fange de kriminelle, vi alle sammen gerne vil fange, men som jo trods alt er en lille del, ender med at overvåge alle.
En sidste ting, jeg er nødt til at sige, inden min tid løber ud, er altså det med den her fejlmargen.
Altså, hvis vi ved, eksempelvis blev der nævnt nogle tal i forbindelse med WhatsApp, at der er bare en lille fejlmargen på 1 pct. – det er urealistisk; det er et alt for positivt scenarie – vil der være omkring 60 millioner beskeder, der skal kigges igennem, og der er min bekymring, at hvis man sidder og skal sortere i beskeder fra alle os, som ikke begår noget kriminelt, glemmer man eller misser man måske de tilfælde, hvor der bliver begået noget kriminelt.
Så den vej skal vi ikke ned ad.
I Dansk Folkeparti støtter vi det her borgerforslag.